Bobby van Jaarsveld: Die hare waai – letterlik! | Netwerk24
Bobby van Jaarsveld: Die hare waai – letterlik!
Deur Nadine Theron 17 Mei 2018 10:22
Freya Labuschagne werk Maandag aan Bobby van Jaarsveld se nuwe, korter hare. Foto: Instagram/@garyromhair
Bobby van Jaarsveld se hare op die haarsalon se vloer nadat dit afgeskeer is. Foto: Instagram/@bobbyvanjaarsveld
Dis nie ’n grap nie, maar die hare waai!
Die sanger Bobby van Jaarsveld het Dinsdag sy hare kort geskeer.
“Só moet ’n man sonder hare mos sweet in die winter,” het Van Jaarsveld Dinsdag op Instagram gesê toe hy ’n foto deel waar hy oefen met ’n pet op sy kop.
Van Jaarsveld het eers ’n foto op Instagram gedeel van ’n hopie swart hare op die vloer by die Gary Rom-salon in Woodlands Boulevard, Tshwane.
“Nadat ek vir maande lank probeer het om my hare terug te kry na hoe dit was voordat ek my hare vir ’n televisieprogram moes kleur, was hierdie my enigste opsie,” het Van Jaarsveld op Instagram gesê.
Ronel Brink, Van Jaarsveld se ma en bestuurder, het bevestig dat hy inderdaad sy hare geskeer het.
Freya Labuschagne, Van Jaarsveld se haarstilis, sê dat Van Jaarsveld se hare darem nie poenskop gesny is nie, maar net baie kort.
“Hy het sy hare donker gekleur vir die program Mense Mense, maar as jy ’n ligter kleur daarin sit dan is sy hare geneig om ’n warm skakering te kry. Dus wou ons ontslae raak van die donker hare sodat sy natuurlike kleur weer kan uitgroei,” verduidelik Labuschagne.
Labuschagne sê dat Van Jaarsveld se hare nie natuurlik blond is nie, maar ligbruin.
Brink kon nie ’n foto van Van Jaarsveld se nuwe haarstyl deel nie.
KYK: Karlien se hare nóg korter